XALQARO ShARTNOMALAR LOYIHALARINI TAYYORLASh VA O‘ZBEKISTON RESPUBLIKASINING XALQARO ShARTNOMALAR BO‘YIChA MAJBURIYATLARINI BAJARISh TARTIBI TO‘G‘RISIDA

O‘zbekiston Respublikasi xalqaro shartnomalari loyihalarini sifatli tayyorlash va ular bo‘yicha majburiyatlarning so‘zsiz bajarilishini ta’minlash maqsadida Vazirlar Mahkamasi qaror qiladi:
 1. Xalqaro shartnomalar loyihalarini tayyorlash va O‘zbekiston Respublikasining xalqaro shartnomalar bo‘yicha majburiyatlarini bajarish tartibi ilovaga muvofiq tasdiqlansin.
 2. O‘zbekiston Respublikasi vazirliklari va idoralari ushbu Tartibni ijro uchun qabul qilsinlar.
 3. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosarlari va Tashqi ishlar vaziri A.H. Komilov zimmasiga yuklansin.
 Mazkur Tartib “O‘zbekiston Respublikasining xalqaro shartnomalari to‘g‘risida”gi O‘zbekiston Respublikasi Qonuni (keyingi o‘rinlarda Qonun deb ataladi)ga muvofiq O‘zbekiston Respublikasining xalqaro shartnomalari loyihalarini tuzish to‘g‘risida takliflar kiritilgunga qadar tayyorlash, shuningdek O‘zbekiston Respublikasining xalqaro shartnomalar bo‘yicha majburiyatlarini, agar amaldagi qonun hujjatlarida boshqa qoidalar nazarda tutilmagan bo‘lsa, bajarish tartibotini tartibga soladi.
 1. Vazirliklar va idoralar o‘z vakolatlariga kiradigan masalalar bo‘yicha Tashqi ishlar vazirligi bilan birgalikda yoki u bilan kelishgan holda, Qonunda nazarda tutilgan hollarda esa mustaqil ravishda, ayni bir vaqtda Tashqi ishlar vazirligini xabardor qilib, O‘zbekiston Respublikasining xalqaro shartnomasi loyihasini ekspertlar darajasida ishlab chiqishni boshlash to‘g‘risida yoki ko‘p tomonlama xalqaro shartnomani (konvensiyani) imzolash, ratifikatsiya qilish, unga qo‘shilish yoki uni ma’qullashning maqsadga muvofiqligi to‘g‘risida O‘zbekiston Respublikasi Vazirlar Mahkamasiga o‘z takliflarini kiritishlari mumkin.
 2. Xalqaro shartnoma loyihasini tayyorlashni boshlash to‘g‘risidagi tashabbus taklifiga shartnomaning dastlabki loyihasi, shuningdek uni tuzishning maqsadga muvofiqligini asoslash hamda zarurat bo‘lganda, shartnomani tuzishdan kelib chiqadigan moliyaviy-iqtisodiy oqibatlar baholanishi ilova qilinadi.
 Xorijiy davlatning yoki xalqaro tashkilotning xalqaro shartnoma tuzish to‘g‘risidagi tashabbus taklifi shartnomaning tegishli loyihasi bilan birga Tashqi ishlar vazirligi tomonidan O‘zbekiston Respublikasi Vazirlar Mahkamasiga yuboriladi.
 Xalqaro ko‘p tomonlama shartnoma (konvensiya)ni imzolash, ratifikatsiya qilish, unga qo‘shilish yoki uni O‘zbekiston Respublikasi tomonidan ma’qullashning maqsadga muvofiqligi to‘g‘risidagi masalani ishlab chiqishni boshlash to‘g‘risidagi tashabbus taklifiga shunday shartnomaning to‘liq matni va unga taalluqli hujjatlar davlat tilida ilova qilinadi va zarurat bo‘lganda uning boshqa tillarga tarjimasi ta’minlanadi, shuningdek imzolash, ratifikatsiya qilish, unga qo‘shilish yoki uni ma’qullashning maqsadga muvofiqligini asoslash, shu jumladan undan kelib chiqadigan moliyaviy-iqtisodiy oqibatlar baholanishi ilova qilinadi.
 3. Vazirlar Mahkamasi xalqaro shartnoma loyihasini ekspertlar darajasida ishlab chiqish to‘g‘risida yoki ko‘p tomonlama xalqaro shartnoma (konvensiya)ni O‘zbekiston Respublikasi tomonidan imzolash, ratifikatsiya qilish, unga qo‘shilish yoki uni ma’qullashning maqsadga muvofiqligi haqidagi masala to‘g‘risida tegishli qaror (topshiriq) qabul qiladi.
 Ekspertlar darajasida ishlab chiqish O‘zbekiston Respublikasi Adliya vazirligi va Tashqi ishlar vazirligi bilan, qonun hujjatlarida nazarda tutilgan hollarda esa Tashqi savdo vazirligi, O‘zbekiston Respublikasi Investitsiyalar bo‘yicha davlat qo‘mitasi hamda boshqa manfaatdor vazirliklar va idoralar bilan albatta kelishilgan holda amalga oshiriladi. 
 Zarur hollarda ushbu maqsadlar uchun xalqaro shartnoma loyihasini tuzish va ko‘rib chiqish maqsadida manfaatdor vazirliklar va idoralarning vakillari, mutaxassislar va xolis ekspertlardan iborat komissiya tuzilishi mumkin.
 4. Barcha takliflarni umumlashtirish va xalqaro shartnoma loyihasini yoki ko‘p tomonlama xalqaro shartnoma (konvensiya)ni O‘zbekiston Respublikasi tomonidan imzolash, ratifikatsiya qilish, unga qo‘shilish yoki uni ma’qullashning maqsadga muvofiqligi to‘g‘risidagi masalani puxtalashtirish mazkur Tartibga ilovaga muvofiq ushbu shartnoma bilan boshqariladigan masalalar o‘z vakolatiga kiradigan va O‘zbekiston Respublikasining xalqaro shartnomasidan kelib chiqadigan majburiyatlar bajarilishini ta’minlaydigan vazirliklar yoki idoralar zimmasiga yuklanadi.
 5. O‘zbekiston Respublikasi xalqaro shartnomasining puxtalashtirilgan loyihasi, shartnoma loyihasi bo‘yicha umumlashtirilgan takliflar va mulohazalar O‘zbekiston Respublikasi Vazirlar Mahkamasi bilan, ayrim hollarda esa O‘zbekiston Respublikasi Prezidenti bilan kelishilgandan va xorijiy davlat yoki xalqaro tashkilot bilan ishlab chiqishni boshlash to‘g‘risida qaror qabul qilingandan so‘ng loyihani xorijiy davlat yoki xalqaro tashkilot bilan ishlashni davom ettirish uchun Tashqi ishlar vazirligiga yuboriladi.
 6. O‘zbekiston Respublikasi xalqaro shartnomasining loyihasi xorijiy davlat yoki xalqaro tashkilot bilan uzil-kesil kelishilgandan so‘ng xalqaro shartnoma tuzish to‘g‘risidagi taklif Tashqi ishlar vazirligi, tegishli vazirliklar yoki idoralar tomonidan Tashqi ishlar vazirligi bilan birgalikda yoki u bilan kelishilgan holda, Qonunda nazarda tutilgan hollarda esa, mustaqil ravishda, ayni bir vaqtda Tashqi ishlar vazirligini xabardor qilgan holda O‘zbekiston Respublikasi Prezidentiga yoki O‘zbekiston Respublikasi Vazirlar Mahkamasiga kiritiladi.
 Ko‘p tomonlama xalqaro shartnoma (konvensiya)ni O‘zbekiston Respublikasi tomonidan imzolash, ratifikatsiya qilish, unga qo‘shilish yoki uni ma’qullashning maqsadga muvofiqligi to‘g‘risidagi masala bo‘yicha takliflar, shuningdek manfaatdor vazirliklar va idoralar hamda O‘zbekiston Respublikasi Vazirlar Mahkamasi bilan kelishilgan unga izoh va bayonlar matnlari Tashqi ishlar vazirligi tomonidan O‘zbekiston Respublikasi Prezidentiga yuboriladi.
 7. Vazirlar Mahkamasi hamda vakolatli vazirliklar va idoralar O‘zbekiston Respublikasi tomonidan qabul qilingan xalqaro majburiyatlarning bajarilishini tegishli chora-tadbirlar ko‘rish yo‘li bilan ta’minlaydi. 
 8. O‘zbekiston Respublikasining xalqaro shartnomalar bo‘yicha majburiyatlarini amalga oshirish, agar majburiyatlarni amalga oshirishga mas’ul (markaziy, vakolatli) vazirliklar va idoralar xalqaro shartnoma matnida ko‘rsatilmagan bo‘lsa, mazkur Tartibga ilovaga muvofiq Vazirlar Mahkamasining qarori bilan tegishli vazirliklar va idoralarga yoxud tegishli xalqaro shartnomaning qoidalariga muvofiq O‘zbekiston Respublikasi Hukumati qarori bilan tayinlangan milliy ijro etuvchi organga yuklanadi.
 9. O‘zbekiston Respublikasining xalqaro shartnomalar bo‘yicha majburiyatlarini amalga oshirish uchun mas’ul vazirliklar va idoralar O‘zbekiston Respublikasi Tashqi ishlar vazirligidan xalqaro shartnomaning kuchga kiritilgan sanasi to‘g‘risida bildirishnoma olgandan so‘ng bir oy muddatda, u vaqtinchalik qo‘llangan taqdirda esa u imzolangandan so‘ng, zarur hollarda uni bajarish bo‘yicha tadbirlar ishlab chiqadilar va ularni tasdiqlash (ko‘rib chiqish) uchun O‘zbekiston Respublikasi Vazirlar Mahkamasiga taqdim etadilar.
 10. Ko‘p tomonlama xalqaro shartnoma (konvensiya) bo‘yicha majburiyatlarning amalga oshirilishi uchun mas’ul vazirliklar va idoralar, ularning O‘zbekiston Respublikasi uchun kuchga kiritilgan sanasi to‘g‘risida bildirishnoma olingandan so‘ng ikki oy muddatda, ular vaqtinchalik qo‘llangan taqdirda esa bunday qaror qabul qilingandan so‘ng, belgilangan tartibda ular bo‘yicha zarur chora-tadbirlar ishlab chiqadilar va zarur hollarda ularni tasdiqlash (ko‘rib chiqish) uchun O‘zbekiston Respublikasi Vazirlar Mahkamasiga taqdim etadilar.
 11. O‘zbekiston Respublikasi xalqaro shartnomalarining kuchga kiritilishi yoki ko‘p tomonlama xalqaro shartnomalar (konvensiyalar)ning imzolanishi, ratifikatsiya qilinishi, ularga qo‘shilish va ularning ma’qullanishi munosabati bilan qabul qilinishi zarur bo‘lgan me’yoriy hujjatlarni tayyorlash, shuningdek amaldagi qonun hujjatlariga tegishli o‘zgartirishlar kiritish O‘zbekiston Respublikasi Adliya vazirligi va Tashqi ishlar vazirligi bilan kelishilgan holda manfaatdor vazirliklar yoki idoralar tomonidan amalga oshiriladi.
 12. Mas’ul vazirliklar va idoralar, milliy ijro etuvchi organlar xalqaro shartnomalar bo‘yicha ishlab chiqilgan tadbirlarga muvofiq majburiyatlar bajarilishining borishi va natijalari to‘g‘risida O‘zbekiston Respublikasi Vazirlar Mahkamasiga axborot beradilar.
 13. O‘zbekiston Respublikasi xalqaro shartnomalarining bajarilishini kuzatib borish O‘zbekiston Respublikasi Tashqi ishlar vazirligi tomonidan amalga oshiriladi.
 14. O‘zbekiston Respublikasining xalqaro shartnomalari bo‘yicha majburiyatlar uning boshqa qatnashchilari tomonidan buzilgan taqdirda Tashqi ishlar vazirligi yoki boshqa manfaatdor vazirliklar va idoralar Tashqi ishlar vazirligi bilan birgalikda, xalqaro huquq normalariga muvofiq zarur chora-tadbirlar ko‘rish to‘g‘risida O‘zbekiston Respublikasi Prezidentiga va O‘zbekiston Respublikasi Vazirlar Mahkamasiga takliflar taqdim etadilar.
 15. O‘zbekiston Respublikasining xalqaro shartnomalari bo‘yicha majburiyatlarning bajarilishini nazorat qilish O‘zbekiston Respublikasi Vazirlar Mahkamasi tomonidan amalga oshiriladi.